b'\n_START_ARTICLE_\nMatkolammi\n_START_SECTION_\nMaantietoa\n_START_PARAGRAPH_\nSe sijaitsee Kokem\xc3\xa4enjoen vesist\xc3\xb6ss\xc3\xa4 Vanajaveden\xe2\x80\x93Pyh\xc3\xa4j\xc3\xa4rven alueen Vanajansel\xc3\xa4n alueessa, jossa se kuuluu kolmannen jakovaiheen Katumaj\xc3\xa4rven valuma-alueeseen. Lammen vedenpinnan korkeus on 86,2 metri\xc3\xa4 meren pinnan yl\xc3\xa4puolella ja sen etel\xc3\xa4op\xc3\xa4\xc3\xa4n l\xc3\xa4pi virtaa Myllyjoki, joka laskee Katumaj\xc3\xa4rveen. Myllyjoen alajuoksulla on pato, joka s\xc3\xa4\xc3\xa4nn\xc3\xb6stelee joen vedenpinnan korkeutta ja samalla ep\xc3\xa4suorasti my\xc3\xb6s lammen vedenpintaa. Lampeen laskee kolme lyhytt\xc3\xa4 mets\xc3\xa4- tai pelto-ojaa. Lampi on 850 metri\xc3\xa4 pitk\xc3\xa4, 600 metri\xc3\xa4 leve\xc3\xa4 ja sen pinta-ala on 28 hehtaaria, joten sit\xc3\xa4 voidaan kutsua my\xc3\xb6s j\xc3\xa4rveksi. Sen rantaviivan pituus on 2,8 kilometri\xc3\xa4, jossa on edustettuna suota, mets\xc3\xa4\xc3\xa4 ja peltomaata. Ruununmyllyn taajama-alue levitt\xc3\xa4ytyy sen l\xc3\xa4nsirannoille. Eri puolille lammen rantoja on rakennettu alle 10 vapaa-ajan asuntoa. Asuinalueella sijaitsee my\xc3\xb6s yleinen uimaranta. Valtatie 10 ylitt\xc3\xa4\xc3\xa4 j\xc3\xa4rven laskuojen 50 metri\xc3\xa4 lammen etel\xc3\xa4rannasta.'